Briljantni Borna Ćorić osvojio je naslov na ATP turniru u Halleu, a u finalu je nakon tri seta borbe svladao prvog nositelja Rogera Federera...

Borna Ćorić proslavio je najveću pobjedu karijere, prvi put u životu svladao je Rogera Federera, prvog igrača svijeta i igrača koji apsolutno dominira na travnatim podlogama.

Sjajna Ćorićeva godina se tako nastavlja, a najbolji dokaz je u tome što će od sljedećeg tjedna biti 21. igrač svijeta što je njegov najbolji rezultat u karijeri.

Prvi set bio je iznimno napet. Niti jedan break nismo imali prilike vidjeti, međutim gotovo svaki gem je bio zanimljiv. Odličan tenis prezentirala su obojica, a Ćorić je u 11. gemu uspio spasiti jedinu break priliku. Set je konačno otišao u tie-break u kojem također nije nedostajalo drame.

Prvi je Federer došao do mini breaka i sa 5:3 poveo protiv Ćorića. Imao je Švicarac dvije set lopte, no hrvatski tenisač pri vodstvu Federera 6:5, uspješno oduzima servis i dolazi do vodstva 6:7. Sjajan je bio Ćorić u 13. igri te je odličnom igrom došao do prilike da oduzme još jednom servis protivniku i sa 6:8 osvoji tie-break.

U drugom setu ipak je bolji bio Federer. Od samog početka druge dionice meča, Federer je bio bolji i čekala se prilika kada će prelomiti Ćorića. Imao je Švicarac dvije break lopte, no tek je u osmom gemu došao do 15:40 i dvije uzastopne prilike. Tu više Ćorić ništa nije mogao te je Federer sa 6:3 došao do izjednačenja.

U tim trenucima vjerujemo da je svima kroz glavu prošlo polufinale Indian Wellsa kada je Ćorić imao vodstvo u setovima, ali ipak nije uspio doći do meča. Hrvatski tenisač ipak je pokazao da je psihološki iznimno snažan te da je došao do razine gdje njegova igra uspijeva i protiv najjačih protivnika.

U posljednjem setu, Ćorić dolazi do breaka u šestom gemu, ima velikih 2:5 i dvije meč lopte na servis Federera. Prvu je Švicarac uspio obraniti, no drugi nije mogao te je hrvatski tenisač došao do slavlja u njemačkom Halleu, svojem drugom ATP naslovu u karijeri.

ATP Halle, finale:

Borna Ćorić (Hrvatska) - Roger Federer (Švicarska, 1) 7:6(6), 3:6, 6:2